钦定古今图书集成/明伦汇编/皇极典/第207卷 > 晋
## 钦定古今图书集成/明伦汇编/皇极典/第207卷 > 晋

### 武帝受魏禅即皇帝位改魏咸熙二年为泰始元年〈共十年〉

按《晋书武帝本纪》，“泰始元年十二月景寅，受禅，即洛
阳宫，幸太极前殿，诏曰：‘昔朕皇祖宣王，圣哲钦明，诞
应期运。熙帝之载，肇启洪基。伯考景王，履道宣猷，缉
熙诸夏。至于皇考文王，叡哲光远，久协灵祗，应天顺
时，受兹明命，仁济于宇宙，功格于上下。肆魏氏弘鉴
于古训，仪型于唐虞，畴咨群后，爰辑大命于朕身。予
一人畏天之命，用不敢违。惟朕寡德，负荷洪烈，托于
王公之上，以君临四海，惴惴惟惧，罔知所济。惟尔股
肱爪牙之佐，文武不贰之臣，乃祖乃父，实左右我先
王，光隆我大业，思与万国共飨休祚’。”于是大赦，改元。
赐天下爵，人五级；鳏寡孤独不能自存者谷，人五斛。
复天下租赋及关市之税一年。逋债宿负皆勿收。除
旧嫌，解禁锢。亡官失爵者悉复之。

泰始十一年。改为“咸宁元年。”〈共五年〉

按《晋书武帝本纪》：“咸宁元年春正月戊午朔，改元。”

### 咸宁六年改为太康元年〈共十年〉

按《晋书武帝本纪》：“太康元年三月壬申，王濬以舟师
至于建邺之石头。孙皓大惧，面缚舆榇，降于军门。濬
杖节解缚，焚榇送于京都，收其图籍，克州四，郡四十
三，县三百一十三，户五十二万三千，吏三万二千，兵
二十三万，男女口二百三十万。其牧守已下，皆因吴
所置，除其苛政，示之简易，吴人大悦。乙酉，大赦，改元。”
大酺五日，恤孤老困穷。

### 太康十一年改为太熙元年〈止四月〉

按《晋书武帝本纪》：“太熙元年春正月辛酉朔，改元。”

### 太熙元年四月惠帝即位改为永熙元年〈一年〉

按：《晋书惠帝本纪》：“太熙元年四月己酉，即皇帝位，大
赦，改为永熙。”

### 惠帝永熙二年春正月诏改元为永平三月又改为元康元年〈共九年〉

忠贤，得以眇身托于群后之上，昧于大道，不明于训，
战战兢兢，夕惕若厉。乃者哀迷之际，三事股肱，惟社
稷之重，率遵翼室之典，犹欲长奉先皇之制，是以有
永熙之号。然日月逾迈，已涉新年，开元易纪，礼之旧”
章。其改永熙二年为永平元年。三月壬辰，大赦，改元。

〈按本纪于是年三月止书大赦改元而后年复直书二年俱无元康二字其中应有阙文〉

### 元康十年改为永康元年〈一年〉

按《晋书惠帝本纪》：“永康元年春正月癸亥朔，大赦，改
元。”

### 永康二年改为永宁元年〈一年〉

按《晋书惠帝本纪》，“永宁元年夏四月癸亥，诏曰：‘朕以
不德，纂承皇统。远不能光济大业，靖绥四方；近不能
开明刑威，式遏奸宄。至使逆臣孙秀敢肆凶虐，窥间
王室，遂奉赵王伦饕据天位。镇东大将军、齐王冏、征
北大将军、成都王颖、征西大将军河间王颙，并以明
德茂亲，忠规允著，首建大策，匡救国难。尚书、漼共立
大谋，左卫将军王舆与群公卿士协同谋略，亲勒本
营，斩秀及其二子。前赵王伦为秀所误，与其子等已
诣金墉，迎朕幽宫，旋轸阊阖，岂在予一人独飨其庆？
宗庙社稷，实有赖焉’。”于是大赦，改元，孤寡赐谷五斛，
大酺五日。

### 永宁二年改为太安元年〈共二年〉

按《晋书惠帝本纪》：“太安元年十二月丁卯，河间王颙
表齐王冏窥伺神器，有无君之心，与成都王颖、新野
王歆、范阳王虓同会洛阳，请废冏还第。长沙王乂奉
乘舆屯南止车门，攻冏，杀之，幽其诸子于金墉城。废
冏弟北海王寔，大赦，改元。”

### 大安三年春正月改元永安秋七月改元建武十一月复改元为永安十二月始改为永兴元年〈共二年〉按晋书惠帝本纪永兴元年春正月景午成都王颖

自邺讽于帝，乃大赦，改元为永安。帝逼于河间王颙，
密诏雍州刺史刘沉、秦州刺史皇甫重以讨之。沉举
兵攻长安，为颙所败。以成都王颖为丞相。颖遣从事
中郎盛夔等以兵五万屯十二城门殿中宿所忌者，
颖皆杀之，以三部兵代宿卫。二月，乙酉，废皇后羊氏，
幽于金墉城。黜皇太子覃复为清河王。三月，王颙表
请立成都王颖为太弟。戊申，诏曰：“朕以不德，纂承鸿
绪，于玆十有五载。祸乱滔天，奸逆仍起，至乃幽废重
宫，宗庙圯绝。成都王颖温仁和惠，克平暴乱。其以颖
为皇太弟、都督中外诸军事，丞相如故。”大赦，赐鳏寡
高年帛三匹，大酺五日。以太尉颙为太宰，太傅刘寔
为太尉。秋，七月景申朔，右卫将军陈眕以诏召百寮
入殿中，因勒兵讨成都王颖。戊戌，大赦，复皇后羊氏
及皇太子覃。己亥，司徒王戎、东海王越、高密王简、平
昌公模、吴王晏、豫章王炽、襄阳王范、右仆射荀藩等
奉帝北征，至安阳，众十馀万。颖遣其将石超距战。己
未，六军败绩于荡阴，帝遂幸超军。超遣弟熙奉帝之
邺，颖帅群官迎谒道左，帝下舆涕泣。其夕，幸于颖军。
颖府有九锡之仪，陈留王送貂貚、文衣、鹖尾。明日，乃
备法驾幸于邺，唯豫章王炽、司徒王戎、仆射荀藩从。
庚申，大赦，改元为建武。八月，戊辰，颖杀东安王繇、张
方，复入洛阳，废皇后羊氏及皇太子覃。安北将军王
浚遣乌丸骑攻成都王颖于邺，大败之，颖与帝单车
走洛阳，服御分散，仓卒上下无赍。侍中、黄门被囊中
赍私钱三千，诏贷用所在买饭，以供宫人。止食于道
中客舍，宫人有持升馀糠米饭及燥蒜盐豉以进帝，
帝啖之，御中黄门布被。次获嘉市麤米饭，盛以瓦盆，
帝啖两盂。有老父献蒸鸡，帝受之。至温，将谒陵，帝丧
履，纳从者之履，下拜流涕，左右皆歔欷。及济河，张方
帅骑三千，以阳燧青盖车奉迎；方拜谒，帝躬止之。辛
巳，大赦，赏从者各有差。冬，十一月，乙未，方请帝谒庙，
因劫帝幸长安。方以所乘车入殿中，帝驰避后园竹
中。方逼帝升车，左右中黄门鼓吹十二人步从，唯中
书监卢志侍侧。方以帝幸其垒，帝令方具车载宫人
宝物。军人因妻略后宫，分争府藏，魏、晋已来之积，扫
地无遗矣。行次新安，寒甚，帝堕马伤足，尚书高光进
面衣，帝嘉之。河间王颙帅官属步骑三万迎于霸上，
颙前拜谒，帝下车止之，以征西府为宫。唯仆射荀藩、
司隶刘暾、太常郑球、河南尹周馥与其遗官在洛阳
为留台，承制行事，号为“东西台”焉。景午，留台大赦，改
元，复为永安。辛丑，复皇后羊氏。李雄僭号成都王，刘
元海僭号汉王。十二月丁亥，诏曰：“天祸晋邦，冢嗣莫
继。成都王颖自在储贰，政绩亏损，四海失望，不可承
重，其以王还第。豫章王炽，先帝爱子，令闻日新，四海
注意，今以为皇太弟，以隆我晋邦。以司空越为太傅，
与太宰颙夹辅朕躬；司徒王戎参录朝政，光禄大夫
王衍为尚书左仆射；安南将军虓、安北将军濬、平北
将军腾各守本镇；高密王简为镇南将军，领司隶校
尉，权镇洛阳；东中郎将模为宁北将军，都督冀州，镇
于邺；镇南大将军刘弘领荆州，以镇南土。”周馥、缪引各还本部，百官皆复职。齐王冏前应还第，长沙王乂
轻陷重刑，封其子绍为乐平县王，以奉其嗣。自顷“戎
车屡征，劳费人力，供御之物，皆减三分之二；户调田
租，三分减一。”蠲除苛政，爱人务本。《清通》之后，当还东
京。大赦，改元。

### 永兴三年改为光熙元年〈一年〉

按：《晋书惠帝本纪》：“光熙元年六月辛未，大赦，改元。”

### 光熙元年十一月怀帝即位改明年为永嘉元年〈共七年〉

按《晋书怀帝本纪》：“光熙元年十一月，即皇帝位，永嘉
元年春正月癸丑朔，大赦，改元。”

### 怀帝永嘉七年夏四月愍帝即位改为建兴元年〈共五年〉

按《晋书愍帝本纪》：“建兴元年夏四月壬申，即皇帝位，
大赦，改元。”

### 愍帝建兴五年三月元帝即晋王位改为建武元年〈一年〉

按《晋书元帝本纪》，建武元年春二月辛巳，平东将军
宋哲至，宣愍帝诏曰：“遭运迍否，皇纲不振。朕以寡德，
奉承洪绪，不能祈天永命，绍隆中兴，至使群凶逼迫
京辇。朕今幽塞穷城，忧虑万端，恐一旦崩溃。卿指诣
丞相，具宣朕意，使摄万几，时据旧都，修复陵庙，以雪
大耻。”三月，帝素服出次，举哀三日。西阳王𦍛及群僚
参佐、州征、牧守等上尊号，帝不许。𦍛等以死固请，至
于再三。帝慨然流涕曰：“孤，罪人也，惟有蹈节死义，以
雪天下之耻，庶赎𫓧钺之诛。吾本琅邪王，诸贤见逼
不已，乃呼私奴命驾，将反国。群臣乃不敢逼，请依魏、
晋故事为晋王。”许之。辛卯，即王位，大赦，改元。其杀祖
父母、父母及刘聪、石勒，不从此令。

### 元帝建武二年三月即皇帝位改为太兴元年〈共四年〉按晋书元帝本纪太兴元年三月癸丑愍帝崩问至帝斩缞居庐景辰百寮上尊号令曰孤以不德当厄

“运之极，臣节未立，匡救未举，夙夜所以忘寝食也。今
宗庙废绝，亿兆无系，群官庶尹，咸勉之以大政，亦何
敢辞！辄敬从所执。”是日，即皇帝位。诏曰：“昔我高祖宣
皇帝诞应期运，廓开王基；景文皇帝奕世重光，缉熙
诸夏。爰暨世祖，应天顺时，受兹明命，功格天地，仁济
宇宙。昊天不融，降此鞠凶。怀帝短世，越去王都，天祸
荐臻，大行皇帝崩殂，社稷无奉，肆群后三司六事之
人，畴咨庶尹，至于华戎，致辑大命于朕躬。予一人畏
天之威，用弗敢违，遂登坛南岳，受终文祖，焚柴颁瑞，
告类上帝。惟朕寡德，缵我洪绪，若涉大川，罔知攸济。
惟尔肱股爪牙之佐，文武熊罴之臣，用能弼宁晋室，
辅予一人，思与万国共同休庆。”于是大赦，改元，文武
增位二等。

### 太兴五年改为永昌元年〈一年〉

按：《晋书元帝本纪》：“永昌元年正月乙卯，大赦，改元。”

### 永昌元年闰十一月明帝即位改明年为太宁元年〈共三年〉

按《晋书明帝本纪》，“永昌元年闰十一月庚寅，即皇帝
位，太宁元年三月戊寅朔，改元。”

### 明帝太宁三年闰三月成帝即位改明年为咸和元年〈共九年〉

按《晋书成帝本纪》：“太宁三年闰三月己丑，即皇帝位。
咸和元年春二月丁亥，大赦，改元，大酺五日，赐鳏寡
孤老米，人二斛，京师百里内复一年。”

### 成帝咸和十年改为咸康元年〈共八年〉

按《晋书成帝本纪》：“咸康元年春正月庚午朔，帝加元
服，大赦，改元，增文武位一等，大酺三日，赐鳏寡孤独
不能自存者米，人五斛。”

### 咸康八年六月康帝即位改明年为建元元年〈共二年〉按晋书康帝本纪咸康八年六月即皇帝位建元元年春正月改元

### 康帝建元二年九月穆帝即位改明年为永和元年〈共十二年〉

按《晋书穆帝本纪》，“建元二年九月己亥，即皇帝位。永
和元年春正月甲戌朔，皇太后设白纱帷于太极殿，
抱帝临轩改元。”

### 穆帝永和十三年改为升平元年〈共五年〉

按《晋书穆帝本纪》：升平元年“春正月壬戌朔，帝加元
服，告于太庙，始亲万几，大赦，改元，增文武位一等。”

### 升平五年五月哀帝即位改明年为隆和元年〈一年〉按晋书哀帝本纪升平五年五月庚申即皇帝位隆和元年春正月壬子大赦改元

### 哀帝隆和二年改为兴宁元年〈共三年〉

按：《晋书哀帝本纪》：“兴宁元年二月己亥，大赦，改元。”

### 兴宁三年二月废帝即位改明年为太和元年〈共六年〉按晋书废帝本纪兴宁三年二月丁酉即皇帝位太和元年〈改元月日不载〉

====废帝太和六年十一月简文帝即位改为咸安元年〈共二年〉====按《晋书简文帝本纪》：咸安元年“十一月己酉，即皇帝
位。桓温出次中堂，令兵屯卫。乙卯，温奏废太宰武陵
王晞及子总。诏魏郡太守毛安之帅所领宿卫殿内，
改元为咸安。”

### 简文帝咸安二年秋七月孝武帝即位改明年为宁康元年〈共三年〉

按《晋书孝武帝本纪》，“咸安二年秋七月己未，即皇帝
位。宁康元年春正月己丑朔，改元。”

### 孝武帝宁康四年改为太元元年〈共二十一年〉

按《晋书孝武帝本纪》：太元元年：“春正月壬寅朔，帝加
元服，见于太庙。皇太后归政。甲辰，大赦，改元。”

### 太元二十一年九月安帝即位改明年为隆安元年〈共五年〉

按《晋书安帝本纪》，“太元二十一年九月辛酉，即皇帝
位。隆安元年春正月己亥朔，帝加元服，改元，增文武
位一等。”

### 安帝隆安六年改为元兴元年〈共三年〉

按《晋书安帝本纪》：“元兴元年春正月庚午朔，大赦，改
元。”

### 元兴四年改为义熙元年〈共十四年〉

按《晋书安帝本纪》，义熙元年春正月戊戌，诏曰：“朕以
寡德，夙纂洪绪，不能缉熙遐迩，式遏奸宄，逆臣肆乱，
乃诬罔天人，篡据极位。朕躬播越，沦胥荒裔，宣王之
基，眇焉以坠。赖镇军将军裕忠武英断，诚冠终古。运
谋机始，贞贤协其契；抆泪誓众，义士感其心。故霜戈
一挥，巨猾奔迸，三率棱威，大憝授首。而孽振猖狂，嗣
凶荆郢，幸天祚社稷，义旗载捷，狡徒沮溃。朕获反正。
斯寔宗庙之灵，勤王之勋，岂朕一人，独享伊祜。思与
亿兆，幸兹更始。其大赦改元，赐百官爵二级，鳏寡孤
独谷人五斛，大酺五日。”

### 义熙十四年十一月恭帝即位改明年为元熙元年〈共二年〉

按：《晋书恭帝本纪》，“义熙十四年十二月戊寅，即皇帝
位。元熙元年正月壬辰朔，改元。